
U   I M E   R E P U B L I K E   H R V A T S K E

R J E Š E N J E

	Trgovački sud u Zagrebu po sucu pojedincu Nevenki Siladi Rstić, u postupku radi sklapanja predstečajne nagodbe između dužnika GENERAL MARKET d.o.o., OIB 88192661738, Velika Mlaka (Grad Velika Gorica), Mateja Basarovića 24 i njegovih vjerovnika, dana 26. siječnja 2017.. godine

r i j e š i o   j e

I.) Postupak povodom prijedloga predlagatelja, dužnika GENERAL MARKET d.o.o., OIB 88192661738, Velika Mlaka (Grad Velika Gorica), Mateja Basarovića 24, za sklapanjem predstečajne nagodbe, se prekida do pravomoćnog okončanja upravnog spora pred Upravnim sudom u Zagrebu, povodom upravne tužbe dužnikovog vjerovnika SBERBANK d.d., Zagreb, Varšavska 9, OIB 78427478595, podnesene protiv rješenja Ministarstva financija, Samostalnog sektora za drugostupanjski upravni postupak KLASA UP/II-423-01/15-01/670, UR. BR: 513-04/16-2 od 19. rujna 2016. godine.

II.) Stoga se ročište radi sklapanja predstečajne nagodbe određeno za dan 10. veljače 2017. godine u 10,00 sati, neće održati.

Obrazloženje

	Nakon provedenog postupka predstečajne nagodbe pred Financijskom agencijom, Regionalni centar Zagreba (dalje: FINA), dužnik je ovome sudu podnio prijedlog za sklapanje predstečajne nagodbe, temeljem odredbe čl. 66. st. 1. Zakona o financijskom poslovanju i predstečajnoj nagodbi (NN 108/12, 144/12, 81/13, 112/13, dalje: ZFPSN).

U međuvremenu je na spis pristigao podnesak dužnikovog vjerovnika SBERBANK d.d., Zagreb, Varšavska 9, OIB 78427478595, kojim obavještava ovaj sud da je od strane iste podnesena upravna tužba Upravnom sudu u Zagrebu protiv rješenja Ministarstva financija, Samostalnog sektora za drugostupanjski upravni postupak KLASA UP/II-423-01/15-01/670, UR. BR: 513-04/16-2 od 19. rujna 2016., godine, a kojim rješenjem je odbijena kao neosnovana žalba navedenog vjerovnika izjavljena na rješenje FINA-e, Nagodbenog vijeća i to rješenja donesenog sukladno odredbi čl. 60. ZFPSN-a.



Pretpostavke pokretanja postupka pred sudom radi sklapanja predstečajne nagodbe stječu se nakon izvršnosti rješenja nagodbenog vijeća FINA-e kojim je utvrđeno da je plan financijskog restrukturiranja prihvaćen, a u sudskom postupku uloga je suda uređena odredbom čl. 66. ZFPSN-a. Sud je ovlašten na temelju podnesenih isprava utvrditi jesu li ispunjene pretpostavke da bi se proveo postupak za sklapanje predstečajne nagodbe (čl. 66. st. 5. ZFPSN-a), a sukladno odredbi čl. 66. st. 9. ZFPSN-a, da bi sud na ročištu dopustio sklapanje predstečajne nagodbe moraju biti ispunjene određene posebne pretpostavke propisane kao pretpostavke za odobrenje sklapanja predstečajne nagodbe i to: 1.) da su na ročištu za sklapanje predstečajne nagodbe svoj pristanak dali dužnik i vjerovnici čije tražbine čine potrebnu većinu iz čl. 63. ZFPSN-a; 2.) da je sadržaj predložene nagodbe u skladu s općim pravilima o sudskoj nagodbi i 3.) da je sadržaj predstečajne nagodbe u bitnim sastojcima odgovarajući prihvaćenom planu financijskog i operativnog restrukturiranja.

	Uvidom u izvršno rješenje Nagodbenog vijeća FINA-e  koje je objavljeno na vweb stranicama FINA-e, kojim rješenjem se utvrđuje da su za Izmjenjeni plan financijskog restrukturiranja glasovali vjerovnici čije tražbine čine potrebnu većinu iz čl. 63. ZFPSN-a te da je postupak proveden u skladu s odredbama navedenog zakona utvrđeno je da su za plan financijskog restrukturiranja dužnika GENERAL MARKET d.o.o., OIB 88192661738, Velika Mlaka (Grad Velika Gorica), Mateja Basarovića 24, glasovali vjerovnici čije tražbine čine potrebnu većinu iz čl. 63. ZFPSN-a, te da Nagodbeno vijeće utvrđuje da je postupak nad navedenim dužnikom proveden u skladu s odredbama ZFPSN-a.

 	Ovaj sud smatra da je za sklapanje predstečajne nagodbe pred ovim sudom, prethodno pitanje sukladno čl. 12. Zakona o parničnom postupku (NN 53/91, 91/92, 112/99, 88/01, 117/03, 88/05, 2/07 – Odluka USRH, 84/08, 96/08 – Odluka USRH, 123/08 – ISPR., 57/11, 148/11 – proč. tekst, 25/13), je li postupak pred FINA-om u kojem je doneseno rješenje da su za plan financijskog restrukturiranja glasovali vjerovnici čije tražbine čine potrebnu većinu i da je postupak proveden u skladu s zakonom tj. u skladu s odredbama ZFPSN-a, zakonito proveden.

	Vezao za to prethodno pitanje za ovaj postupak sklapanja predstečajne nagodbe, u tijeku je upravni spor pred Upravnim sudom u Zagrebu protiv rješenja Ministarstva financija, Samostalnog sektora za drugostupanjski upravni postupak, Klase i Urudžbenih brojeva te nadnevka navedenih u izreci rješenja pod točkom I.), kojim drugostupanjskim rješenjem je odbijena žalba gore navedenog dužnikovog vjerovnika podnesena protiv gore navedenog izvršnog rješenja Nagodbenog vijeća donesenog sukladno odredbi čl. 60. st. 13. ZFPSN-a.

	Navedeno predstavlja prethodnog pitanje bez kojeg se ne može riješiti glavna stvar, tj. nije moguće sklapanje predstečajne nagodbe pred ovim sudom prije donošenja odluke Upravnog suda u Zagrebu po gore navedenoj upravnoj tužbi dužnikovog vjerovnika jer odluka Upravnog suda u Zagrebu će odlučiti o valjanosti gore navedenog izvršnog rješenja FINA-e od 19. rujna 2016. godine, koje je temelj za odlučivanje ovog suda o odobrenju sklapanja predstečajne nagodbe, budući da odluka o sklapanju predstečajne nagodbe ovisi o opstanku plana financijskog restrukturiranja.

	O utjecaju upravnog spora na sklapanje predstečajne nagodbe pred trgovačkim sudovima, već je zauzet stav sudske prakse u rješidbama Visokog trgovačkog suda RH, br. Pž-6926/14 od 18. prosinca 2014. godine i Pž-7568/15 od 12. listopada 2015. godine.

	Stoga je temeljem odredbe čl. 12., 213. st. 1. ZPP-a, a u svezi s čl. 66. st. 15. ZFPSN-a odlučeno kao u izreci ovog rješenja pod točkom I.), a kao pod točkom II.) izreke rješenja odlučeno je temeljem odredbe čl. 288. ZPP-a u svezi s čl. 66. st. 15. ZFPSN-a iz razloga eknomičnosti i svrsishodnosti postupanja radi smanjenja troškova velikog broja dužnikovih vjerovnika koji bi na ročištu trebali glasovati o nacrtu predložene predstečajne nagodbe.
	
U  Zagrebu, 26. siječnja 2017.
									SUDAC:
					  	 		  	Nevenka Siladi Rstić,v.r.

Za točnost otpravka – ovlašteni službenik
                  Monika Grbac 
                            
Uputa o pravnom lijeku:
Protiv ovog rješenja dopuštena je žalba u roku od 8 dana a koja se podnosi ovome sudu u dovoljnom broju primjeraka za sud i stranke, a o istoj odlučuje Visoki trgovački sud  Republike Hrvatske.             



DNa:
1) FINA
2) Dužniku
3) e-Oglasna ploča

